
I. INTRODUCERE

În contextul strategiei comunitare referitoare la dezvoltarea durabilă, noua politică de dezvoltare rurală a Uniunii Europene a fost definită prin „Orientările strategice pentru dezvoltare rurală”
 pe perioada 2007 – 2013. Documentul identifică priorităţile Uniunii Europene în utilizarea fondurilor europene pentru agricultură şi dezvoltare rurală, asigură coerenţa dezvoltării rurale cu alte politici comunitare, în special cu cele referitoare la coeziune şi mediu înconjurător. În acelaşi timp, noua politică de dezvoltare rurală este un element esenţial al noii Politici Agricole Comune.

Componenta de dezvoltare rurală a Politicii Agricole Comune a căpătat o atenţie sporită după elaborarea de către Comisia Europeană a documentului strategic Agenda 2000. Sunt două raţiuni majore care justifică necesitatea unei abordări strategice în această direcţie: proporţia foarte mare – 80% - pe care o deţin suprafeţele agricole relativ la suprafaţa Uniunii Europene, respectiv obiectivul primordial de coeziune economică şi socială al Uniunii Europene, a cărui realizare ar deveni utopică fără acordarea atenţiei cuvenite dezvoltării armonioase a zonelor rurale.

Reglementările aflate în vigoare cu privire la dezvoltarea rurală datează de la sfârşitul anilor 90. Regulamentul Consiliului nr. 1257/1999 creează pentru întâia oară un cadru unitar de abordare a tuturor măsurilor comunitare de dezvoltare rurală. 

Obiectivele politicii de dezvoltare rurală, definite în Regulamentul Consiliului nr. 1257din 17 mai 1999 privind ajutorul acordat din Fondul European de Orientare şi Garantare Agricolă (FEOGA) pentru dezvoltare rurală, sunt:

- ameliorarea exploataţiilor agricole;

- garantarea siguranţei şi calităţii produselor agricole;

- asigurarea unor niveluri stabile şi echitabile ale veniturilor fermierilor;

- protecţia mediului;

- dezvoltarea de activităţi complementare şi alternative generatoare de locuri de muncă, pentru a contracara procesul de depopulare a zonelor agricole şi a întări substanţa economică şi socială a zonelor rurale;

- îmbunătăţirea condiţiilor de muncă şi viaţă în zonele rurale şi promovarea şanselor egale.

Principiile care stau la baza politicii de dezvoltare rurală sunt:

- multifuncţionalitatea agriculturii, în sensul unei interpretări mai largi acordate activităţilor agricole, în plus faţă de rolul tradiţional de furnizor de produse agricole;

- abordarea multisectorială şi integrată a economiei rurale, în sensul diversificării activităţilor, creării de surse suplimentare de venit şi ocupare şi prezervării patrimoniului rural;

- flexibilitatea financiară în sprijinirea dezvoltării rurale, în sensul descentralizării deciziei, aplicării subsidiarităţii şi implicării partenerilor locali;

- transparenţa în elaborarea programelor de dezvoltare rurală, bazat pe simplificarea legislaţiei.

Măsurile de politică de dezvoltare rurală pot fi: însoţitoare (pensionarea anticipată; agricultura organică; exploatarea zonelor defavorizate) sau de modernizare şi diversificare a exploataţiilor agricole (investiţii; atragerea fermierilor tineri; activităţi de formare profesională, în special în domeniile calităţii produselor şi protejării mediului; conservarea şi protejarea pădurilor; sprijin pentru alte activităţi: reparcelarea terenurilor, dezvoltarea serviciilor în mediul rural, reabilitarea satelor, protejarea patrimoniului, promovarea turismului şi a activităţilor meşteşugăreşti).

II. Politica de dezvoltare rurală a Uniunii Europene 2007 – 2013

Noua politică de dezvoltare rurală a Uniunii Europene pune un accent important pe măsurile de agro-mediu. Al şaselea program de acţiune privind mediul, "Mediul înconjurător 2010 - viitorul nostru, alegerea noastră", detaliază măsurile ce trebuie luate pentru punerea în aplicare a strategiei comunitare în materie de dezvoltare durabilă, pentru perioada 2001-2010. 

Unul din obiective este protejarea şi restaurarea structurii şi funcţionării sistemelor naturale, în condiţiile în care asistăm la o sărăcire a biodiversităţii în interiorul Uniunii Europene şi  pe plan mondial.

Acţiunile propuse în vederea realizării acestui obiectiv sunt: punerea în aplicare a legislaţiei în domeniul mediului, privind calitatea apei şi a aerului, coordonarea acţiunilor statelor membre privind măsurile luate ca urmare a accidentelor şi dezastrelor naturale, măsuri referitoare la sănătatea animalelor şi plantelor, protecţia şi conservarea peisajului, protecţia şi promovarea dezvoltării durabile a pădurilor, stabilirea unei strategii comunitare de protecţie a solului. De asemenea, alte acţiuni privesc protejarea şi regenerarea habitatelor marine şi a litoralului şi extinderea programului Natura 2000, integrarea protecţiei naturii şi biodiversităţii în cadrul politicii comerciale şi de cooperare, limitarea şi interzicerea utilizării pesticidelor periculoase şi asigurarea aplicării celor mai bune practici de utilizare a pesticidelor permise.

Comisia Europeană a adoptat, pe 14 iulie 2004, o propunere vizând consolidarea şi simplificarea implementării politicii de dezvoltare rurală a Uniunii Europene. Conceptul de eco-condiţionalitate, introdus prin reforma Politicii Agricole Comune (PAC), este principiul de bază pentru obţinerea sprijinului financiar pentru dezvoltare rurală şi constă în respectarea celor 18 standarde din domeniul protecţiei mediului, sănătăţii publice, sănătăţii animalelor şi plantelor (art.4 şi 5 din Regulamentul Consiliului nr. 1782 din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori). În plus, accesarea fondurilor pentru agro-mediu necesită aplicarea unor cerinţe suplimentare privind utilizarea îngrăşămintelor şi a pesticidelor. 

Politica rurală pentru perioada 2007 – 2013
 urmăreşte corectarea unora dintre aspectele problematice ale actualei politici de dezvoltare rurală. Finanţarea celor doi piloni ai PAC va fi restructurată, prin divizarea  FEOGA în două fonduri distincte:

· Fondul European de Garantare Agricolă destinat măsurilor de susţinere a organizaţiilor comune de piaţă şi

· Fondul European pentru Agricultură şi Dezvoltare Rurală  destinat măsurilor de dezvoltare rurală.

Conform noii politici, măsurile de dezvoltare rurală vor fi regrupate în trei categorii subordonate atingerii obiectivelor majore ale politicii:

· îmbunătăţirea competitivităţii sectorului agricol şi forestier, prin acordarea de sprijin pentru restructurare, dezvoltare şi inovare;

· ameliorarea condiţiilor de mediu şi a zonelor rurale, prin sprijin pentru administrarea  fondului funciar;

· îmbunătăţirea calităţii vieţii în zonele  rurale şi încurajarea diversificării activităţilor economice.

Pentru implementarea obiectivelor, politica de dezvoltare rurală se va sprijini pe patru axe prioritare:

Axa 1 -  Creşterea competitivităţii sectorului agricol şi forestier

Obiectivul acestei axe este dezvoltarea unui sector agricol şi forestier competitiv,  bazat pe cunoaştere şi iniţiativă privată, capabil să se adapteze schimbărilor pe termen lung, care conservă mediul înconjurător şi consolidează sectorul de procesare.

Această axă este formată din patru seturi de măsuri:

· Îmbunătăţirea potenţialului uman:

· pregătirea profesională şi acţiuni de informare;

· încurajarea tinerilor fermieri;

· pensionarea anticipată;

· recurgerea la servicii de consultanţă pentru agricultori şi proprietarii de păduri;

· demararea unor activităţi de consultanţă agricolă şi forestieră.

· Restructurarea capacităţilor fizice şi promovarea inovării: 

· modernizarea exploataţiilor agricole;

· ameliorarea valorii economice a pădurilor; 

· prelucrarea produselor agricole primare şi a produselor forestiere;

· dezvoltarea infrastructurii în corelaţie cu nevoile sectorului agricol şi forestier;

· refacerea potenţialului productiv agricol afectat de calamităţi naturale şi introducerea măsurilor preventive adecvate.

· Îmbunătăţirea calităţii producţiei şi produselor agricole:

· adaptarea la standardele comunitare;

· sprijinirea fermierilor care iau parte la schemele de creştere a calităţii produselor alimentare;

· sprijinirea grupurilor de producători, în vederea promovării schemelor de creştere a calităţii produselor alimentare.

· Măsuri tranzitorii pentru noile state membre:

· sprijin pentru fermele de semi-subzistenţă;

· înfiinţarea de grupuri de producători.

Axa 2 -  Ameliorarea condiţiilor de mediu şi a zonelor rurale, gospodărirea terenurilor

Obiectivul acestei axe este menţinerea calităţii şi a diversificării spaţiului rural şi forestier, în vederea obţinerii unui echilibru între activităţile umane şi conservarea resurselor naturale.

Această axă cuprinde măsuri  care vizează dezvoltarea unui management durabil al:

· terenurilor agricole:

· sprijinirea fermierilor din zonele montane cu impedimente naturale,

· sprijinirea fermierilor din zonele cu impedimente naturale (altele decât cele montane),

· măsuri agro-ambientale şi măsuri vizând sănătatea animalelor,

· susţinerea investiţiilor în activităţi non-productive;

· terenurilor forestiere:

· împădurirea pe loc gol a terenurilor agricole şi a terenurilor neagricole,

· măsuri ambientale în sectorul forestier,

· refacerea potenţialului productiv forestier şi introducerea de măsuri preventive,

· susţinerea investiţiilor în activităţi non-productive.

Axa 3 - Îmbunătăţirea calităţii vieţii în zonele rurale şi diversificarea economiei rurale 

Această axă are ca obiectiv îmbunătăţirea standardelor de viaţă în vederea  asigurării unei ocupări durabile a zonelor rurale şi a contribuirii la un echilibru teritorial, atât din punct de vedere economic, cât şi social.

Această axă cuprinde măsuri care vizează:

· diversificarea economiei rurale
:

· susţinerea activităţilor neagricole, 

· ajutoare pentru crearea şi dezvoltarea de micro-întreprinderi,

· promovarea  turismului  rural,

· protejarea, îmbunătăţirea şi managementul patrimoniului rural, în vederea unei  dezvoltări economice durabile;

· îmbunătăţirea calităţii vieţii în zonele rurale
:

· servicii de bază pentru economie şi pentru populaţia rurală, 

· conservarea şi punerea în valoare a patrimoniului rural;

· întărirea capacităţii administrative
:

· elaborarea de studii privind  regiunile, informări asupra regiunilor şi a strategiei locale de dezvoltare, formarea persoanelor angajate în strategiile locale de dezvoltare, parteneriat.

Axa  -  Leader
LEADER este un program comunitar al cărui scop constă în încurajarea, la nivel european, a parteneriatelor şi schimburilor celor mai bune practici, în vederea promovării unei agriculturi durabile. Conceptul de agricultură durabilă se referă la administrarea resurselor naturale pe baze raţionale, care să ducă la prezervarea lor în bune condiţii pe termen lung. O caracteristică a programului Leader este implementarea programelor de dezvoltare pentru zonele rurale, elaborate şi implementate pe baza parteneriatelor locale, numite grupuri de acţiune locală.

Subiectele prioritare ale strategiilor acestor grupuri de acţiune locală, stabilite în cadrul programului Leader sunt:

- utilizarea într-un mod cât mai raţional a resurselor naturale şi  culturale;

- îmbunătăţirea calităţii vieţii în zonele rurale;

- utilizarea de cunoştinţe şi tehnici recente pentru creşterea competitivităţii produselor şi serviciilor în zonele rurale.

Programul acordă cofinanţare pentru următoarele acţiuni:

- elaborarea de strategii-pilot integrate de dezvoltare a teritoriului;

-  cooperarea dintre activităţile rurale teritoriale;

-  asistenţă tehnică.

Resursele Axei 4 trebuie să contribuie la realizarea priorităţilor Axelor 1 şi 2 şi mai ales ale Axei 3, dar şi să joace un rol important în ceea ce priveşte prioritatea îmbunătăţirii administraţiei şi mobilizarea potenţialului endogen de dezvoltare al zonelor rurale.

Noua politică a Uniunii Europene aduce modificări substanţiale sub aspectul arhitecturii bugetare a politicii de dezvoltare rurală. Potrivit acesteia, toate măsurile de dezvoltare rurală vor fi finanţate dintr-o singură sursă, şi anume Fondul Agricol European pentru Dezvoltare Rurală, având un singur instrument de programare şi un singur set de reguli de gestionare.  

Reunirea tuturor măsurilor de dezvoltare rurală sub acoperirea aceleiaşi surse de finanţare (care presupune practic înglobarea componentei rurale a FEOGA Garantare şi a secţiunii Orientare într-un fond comun) va elimina eventualele discriminări privind accesul la finanţare pentru diferitele măsuri şi chiar pentru unele state. Pe de altă parte, o asemenea schimbare va face mai acută problema alegerii. Cu unele limite (alocările minimale pe axe prioritare), statele membre vor avea deplină libertate de alegere a măsurilor dintr-un meniu foarte bogat. 

Sub aspectul programării financiare, noua politică de dezvoltare rurală a Uniunii Europene vizează întocmirea de către statele membre a unui singur tip de documente: câte un Plan strategic naţional (National Strategy Plan), care va conţine priorităţile şi obiectivele statelor membre în materie de dezvoltare rurală şi care va fi implementat prin intermediul Programelor de dezvoltare rurală (Rural Development Programmes). În continuare, programele de dezvoltare rurală vor putea fi întocmite fie la nivel naţional, fie la nivel regional, după cum va fi considerat adecvat. Introducerea Planului strategic naţional va face posibilă abordarea integrată, la nivelul fiecărui stat membru, a tuturor aspectelor vizând problemele de dezvoltare rurală. 

Cu privire la gestionarea financiară, Fondul Agricol European pentru Dezvoltare Rurală se va baza pe existenţa creditelor disociate şi va prelua de la secţiunea Orientare a FEOGA regula „n+2”
, cu efecte benefice asupra capacităţii de absorbţie a fondurilor comunitare.

Noua politică aduce şi o corelare sporită între funcţiile măsurilor de dezvoltare rurală şi intensitatea intervenţiei Uniunii Europene. Ea presupune o diferenţiere a alocării resurselor şi a ratelor contribuţiei comunitare pe cele patru axe prioritare ale politicii de dezvoltare rurală. 

Distribuţia fondurilor pe axe:

· Axa 1: cel puţin 10% din fondurile de finanţare prevăzute de programul Uniunii Europene;

· Axa 2 : cel puţin 25%;

· Axa 3: cel puţin 10%;

· Axa 4, Leader: cel puţin 5% ( dar are o pondere în cele 3 axe), crescând progresiv pentru noile state membre.

Noua politică de dezvoltare rurală îşi va păstra caracterul complementar faţă de primul pilon al Politicii Agricole Comune, dar şi faţă de politica de coeziune şi de politica în domeniul pescuitului. Sub aspectul conţinutului, noile măsuri reprezintă, în principiu, o continuare, dar şi o îmbogăţire a Politicii 2000 – 2006.

III. REŢEAUA NAŢIONALĂ PENTRU DEZVOLTARE RURALĂ

În Regulamentul Consiliului nr. 1698/2005 cu privire la sprijinul pentru dezvoltare rurală acordat de Fondul Agricol European pentru Dezvoltare Rurală (FAEDR),  la art. 68 se prevede înfiinţarea de către fiecare stat membru a unei reţele naţionale rurale, care să grupeze organizaţiile şi administraţiile implicate în dezvoltarea rurală.

Funcţionarea acestei reţele va fi co-finanţată prin asistenţă tehnică, aceasta permiţând de asemenea co-finanţarea cheltuielilor necesare gestionării administrative a programelor, a formării celor implicaţi în gestiune sau a creării de sisteme informatice.

Reţeaua naţională de dezvoltare rurală va aduce pe aceeaşi scenă actori din diferite sectoare şi va avea un rol foarte important, deoarece contribuie la îmbunătăţirea comunicării între participanţii la economia rurală.

Se recomandă ca reţeaua naţională pentru dezvoltare rurală să se creeze mai întâi pentru Programul Leader, acesta constituind cea mai bună bază de pornire, datorită existenţei unei reţele de organizaţii active în domeniul dezvoltării comunitare care va fi apoi extinsă către alte problematici privind dezvoltarea rurală. Astfel, beneficiarii reţelei vor fi la început grupurile de acţiune locală.

Reţeaua de dezvoltare rurală constituie o oportunitate în vederea unei mai bune integrări a abordărilor din domeniile agricol, forestier, mediu, social-economic, co-finanţate de FEADR, şi în vederea unei mai bune înscrieri în dinamicile/contextele teritoriale.

Misiunea reţelei cuprinde o componentă strategică - pentru stabilirea principalelor direcţii de acţiune ale reţelei - şi una tehnică - pentru punerea în practică a elementelor strategice.

 Obiectivele operaţionale ale componentei strategice sunt:

· colectarea şi difuzarea informaţiilor privind Leader şi politicile de dezvoltare rurală pe plan local;

· valorificarea superioară a competenţelor persoanelor implicate;

· dezvoltarea rurală, în general.

Obiectivele operaţionale ale componentei tehnice sunt:

· constituirea unei baze de date, a unui ghid, a unui site internet, organizarea de seminarii, pentru o mai bună comunicare şi pentru transparenţă;

· difuzarea bunelor practici (reţeaua trebuie să aibă capacitatea tehnică de a înregistra modalităţile de organizare a grupurilor şi de a transmite mai departe practicile acestora);

· analiza activităţii grupurilor de acţiune locală (punctele cheie, învăţămintele trase din parteneriate) şi alte măsuri pentru dezvoltarea rurală.

Reţeaua va reuni reprezentanţi ai autorităţilor publice locale/centrale implicate în dezvoltarea rurală, colectivităţilor locale, instituţii, ONG-urilor, asociaţiilor sau  fundaţiilor interesate etc. 

IV. CONCLUZII

În Uniunea Europeană, dezvoltarea rurală a căpătat o atenţie sporită în cadrul Politicii Agricole Comune, devenind, astfel, al doilea pilon al PAC.
Prin noua reformă a Politicii Agricole Comune, aprobată în cadrul Consiliului miniştrilor agriculturii de la Luxembourg, din data de 26 iunie 2003, componenta de dezvoltare rurală a căpătat noi valenţe, importanţa acestui sector conturând viitorul Europei extinse. 
În contextul spaţiului rural european, obiectivul primordial este coeziunea economică şi socială a Uniunii Europene, fiind necesară acordarea unei atenţii deosebite dezvoltării armonioase a zonelor rurale în ansamblul spaţiului european. 
Obiectivul major al noii Politici agricole comune este implementarea unei dezvoltări rurale durabile, prin asigurarea pe termen lung a dezvoltării şi stabilităţii sociale, economice şi culturale a spaţiului rural, în intercondiţionalitate cu protecţia şi conservarea mediului şi a peisajelor, a menţinerii fertilităţii solului, asigurării habitatelor şi biodiversităţii, păstrării tradiţiilor şi patrimoniului cultural. 
Acest obiectiv stă la baza Planului Naţional de Dezvoltare 2007-2013 şi a Documentului Unic de Programare, prin care vor fi aplicate măsurile de dezvoltare rurală finanţate din fondurile naţionale şi cele europene. 

� Décision du Conseil, du 20 février 2006, relative aux orientations stratégiques de la Communauté pour le développement rural (période de programmation 2007-2013)


� Décision du Conseil, du 20 février 2006, relative aux orientations stratégiques de la Communauté pour le développement rural (période de programmation 2007-2013)


� Regulamentul de dezvoltare rurală CE 1698/2005  art.53 -55 


� idem. art. 56 -57 


� idem. art. 58 - 59


� n+2 – returnarea fondurilor care nu sunt cheltuite în termen de doi ani de la data angajării lor





PAGE  
1

